Vyf met klapmusse oorval egpaar op plaas(Argieffoto: StatsSA) ŉ Bejaarde egpaar is Maandagaand op hul plaas digby Kirkwood in die Oos-Kaap deur vyf gewapende mans oorval en beroof. Sers. Majola Nkohli, polisiewoordvoerder, sê die man (77) en sy vrou (73) het omstreeks 19:40 glo by hul plaashuis in die Tregaeron-gebied by Kirkwood aangekom. Vyf mans met klapmusse aan het die egpaar by die huis ingewag en oorrompel. “Die egpaar is geslaan en met ŉ vuurwapen in die huis ingedwing, waarna hulle met kabels vasgebind is,” het Nkohli gesê. Die aanvallers het met twee vuurwapens, kontant en vier selfone gevlug. Hulle is steeds op vrye voet. Die egpaar kon hulself loswikkel en hul plaaswerkers gekontak. Die werkers het die polisie ontbied. Die twee bejaardes het ligte beserings opgedoen. “ŉ Saak van huisroof word ondersoek.” Enigiemand met meer inligting wat tot die inhegtenisneming van die vyf mans kan lei, kan die ondersoekbeampte, kapt. Freddie Moss by 082 319 9227, of die Stop Misdaadnommer by 08600 10111 bel.